Ninsabu biss 15-il ġurnata 'l bogħod mill-Elezzjoni Ġenerali u biex tassigura ruħek li l-vot tiegħek ikun validu, se ngħidulek eżatt x'tista' u x'ma tistax tagħmel fit-3 ta' Ġunju! Ara dan il-filmat u Mark jispjegalek kollox: Fi ftit kliem, dan huwa x'tista' u x'ma tistax tagħmel... Inti wieħed minn dawk li ma toqgħodx minuta bla ma tieħu ritratt ta' dak li tkun qed tagħmel jew tiegħek innifsek? Sakemm ma tridx li l-vot tiegħek jiġi invalidu, TIĦUX ritratt tal-vot tiegħek. MA TISTAX tikteb kliem oxxen fuq il-polza tal-vot. Għalkemm jekk tkun għamilt din il-biċċa xogħol, ħadd mhu ħa jkun jaf li għamiltha inti, iżda iva, il-vot tiegħek ma jkunx jgħodd. U le MA TISTAX timmarka l-vot b'mod li tidentifika lilek innifsek anke bl-iċken marka. Jekk se tgħin lil xi ħadd li għandu xi diżabilità u/jew ma jafx jaqra jew jikteb, le MA TISTAX tinfluwenzah billi tgħidlu kif għandu jivvota. MA TISTAX tniżżel xi tip ta' simbolu jew marka oħra ħlief numri ħdejn il-kandidati tal-għażla tiegħek fuq il-polza tal-vot. MA TISTAX titwi l-vot tiegħek bi kwalunke mod imma trid titwih darba jew darbtejn, skont kif jgħidulek. MA TISTAX tivvota għal xi ħaddieħor u MA TISTAX titlobhom polza ta' votazzjoni għal xi ħadd li ma jeżistix jew xi ħadd li huwa mejjet. Quddiem il-postijiet tal-votazzjoni MA TISTAX tagħmel propoganda għall-ebda partit u għall-ebda kandidat. Jekk ma tridx teħel multa u anke ħabs, MA TISTAX tbigħ jew tixtri il-vot tiegħek għax jekk ifettillek tagħmel hekk tkun qed tikser il-liġi. Tista' Jekk għandek aptit tesprimi l-kapaċità artistika tiegħek TISTA' tpinġi fuq il-polza tal-vot iżda l-vot tiegħek jiġi invalidu. Tkun ħassartu jiġifieri. Jekk għandek xi diżabilità u/jew ma tafx taqra jew tikteb, TISTA' tgħid lil xi ħadd jagħtik daqqa t'id. Ipprova tiħux żbalji inti u tivvota imma jekk tieħu żball serraħ rasek għax TISTA' titlobhom polza oħra tal-vot.
BIL-FILMAT: Mark jispjegalek x'tista' u x'ma tistax tagħmel f'jum l-Elezzjoni Ġenerali